CELEX: 62021TN0324
Language: mt
Date: 2021-06-10 00:00:00
Title: Kawża T-324/21: Rikors ippreżentat fl-10 ta’ Ġunju 2021 – Harley Davidson Europe u Neovia Logistics Services International vs Il-Kummissjoni

26.7.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 297/49
            
         
      Rikors ippreżentat fl-10 ta’ Ġunju 2021 – Harley Davidson Europe u Neovia Logistics Services International vs Il-Kummissjoni
      (Kawża T-324/21)
      (2021/C 297/61)
      Lingwa tal-kawża: l-Ingliż
      
         Partijiet
      
      
         Rikorrenti: Harley Davidson Europe Ltd (Oxford, ir-Renju Unit), Neovia Logistics Services International (Vilvoorde, il-Belġju) (rappreżentanti: O. van Baelen u G. Lebrun, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni kkontestata (1) fl-intier tagħha;
               
            
                  —
               
               
                  tikkundanna l-Kummissjoni għall-ispejjeż rispettivi tagħha u għall-ispejjeż tar-rikorrenti fil-kuntest ta’ din il-proċedura;
               
            
                  —
               
               
                  tislet il-konsegwenzi utli kollha mis-sentenza; u
               
            
                  —
               
               
                  tordna miżuri ta’ organizzazzjoni jew investigazzjoni meqjusa xierqa mill-Qorti Ġenerali.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw sitt motivi.
      
                  1.
               
               
                  L-ewwel motiv ibbażat fuq il-fatt li l-Kummissjoni kisret rekwiżiti formali essenzjali. Id-deċiżjoni kkontestata ma hijiex suffiċjentement motivata u l-Kummissjoni naqset milli ssegwi l-proċedura tal-Kumitat Konsultattiv b’mod korrett.
               
            
                  2.
               
               
                  It-tieni motiv ibbażat fuq il-fatt li d-deċiżjoni kkontestata hija vvizzjata bi żball manifest ta’ evalwazzjoni tal-fatti rilevanti.
               
            
                  3.
               
               
                  It-tielet motiv ibbażat fuq użu ħażin ta’ poter imwettaq mill-Kummissjoni tas-setgħa tagħha ta’ revoka mogħtija lilha mill-Artikolu 34(11) tar-Regolament (UE) Nru 952/2013 (2) tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni, minħabba li bbażat id-deċiżjoni kkontestata fuq interpretazzjoni żbaljata tal-Artikolu 33 tar-Regolament Delegat (UE) 2015/2446 (3) tat-28 ta’ Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta’ regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni.
               
            
                  4.
               
               
                  Ir-raba’ motiv ibbażat fuq l-invalidità tal-Artikolu 33 tar-Regolament Delegat 2015/2446, minħabba li, l-ewwel, jekk il-Kummissjoni interpretat l-Artikolu 33 tar-Regolament Delegat 2015/2446 b’mod korrett, din id-dispożizzjoni hija invalida għaliex tikser ir-rekwiżiti previsti fl-Artikolu 290 TFUE u, it-tieni, din hija invalida fi kwalunkwe każ minħabba tali ksur.
               
            
                  5.
               
               
                  Il-ħames motiv ibbażat fuq il-fatt li d-deċiżjoni kkontestata tikser il-prinċipji ġenerali tad-dritt tal-Unjoni u tal-Karta tad-Drittijiet Fundamentali tal-Unjoni Ewropea.
               
            
                  6.
               
               
                  Is-sitt motiv ibbażat fuq użu ħażin ta’ poter imwettaq mill-Kummissjoni billi adottat id-deċiżjoni kkontestata u fuq abbuż tal-poter tagħha billi rrevokat id-deċiżjonijiet fir-rigward tal-informazzjoni vinkolanti dwar l-oriġini, bħala konsegwenza inevitabbli tal-motivi invokati iktar ’il fuq u bħala riżultat tal-abbuż tal-poter ta’ revoka tal-Kummissjoni għal finijiet politiċi, li jipperikola l-iskop innifsu ta’ dan il-poter, jiġifieri li tiġi żgurata applikazzjoni korretta u uniformi, mill-Istati Membri, tar-regoli ta’ oriġini.
               
            
         (1)  Deċiżjoni ta’ Implimentazzjoni tal-Kummissjoni (UE) 2021/563 tal-31 ta’ Marzu 2021 dwar il-validità ta’ ċerti deċiżjonijiet relatati ma’ informazzjoni vinkolanti dwar l-oriġini (ĠU 2021, L 119, p. 117).
      
         (2)  ĠU 2013, L 269, p. 1, rettifiki fil-ĠU 2013, L 287, p. 90 u fil-ĠU 2016, L 267, p. 2.
      
         (3)  ĠU 2015, L 343, p. 1.